text: Undersøgte mystisk dødsfald
  02 september 2013 kl. 08.27
  En mor fandt søndag sin søn liggende død i en lejlighed i Løget Center. Nogle røde pletter på væggene fik politiet til at afspærre flere opgange.
  - Patruljen fandt de røde splatpletter på væggene mistænkelig, siger vicepolitikommissær Mikkel Roos til TV SYD. Derfor blev teknikerne tilkaldt.
  Det har dog vist sig, at pletterne stammer fra maling fra en paintball-pistol, som den unge mand er ejer af.
  - Umiddelbart er der ikke noget, der tyder på, at dødsfaldet skyldes en forbrydelse.
  Den yngre mand er kendt som misbruger.
  Opgangene i Løget Center var afspærret i adskillige timer.
  Undersøgelsen har ikke noget at gøre med en personbil, som fik smadret alle ruder natten til lørdag. Bilen holder på p-pladsen ved samme opgang, hvor den dødfundne boede.
  